CELEX: 52022PC0329
Language: sk
Date: 2022-07-11
Title: Návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ) č. 691/2011, pokiaľ ide o zavedenie nových modulov týkajúcich sa environmentálnych ekonomických účtov

EURÓPSKA KOMISIA
            V Bruseli11. 7. 2022
            COM(2022) 329 final
            2022/0210(COD)
            
            Návrh
            NARIADENIE EURÓPSKEHO PARLAMENTU A RADY,
            ktorým sa mení nariadenie (EÚ) č. 691/2011, pokiaľ ide o zavedenie nových modulov týkajúcich sa environmentálnych ekonomických účtov
            (Text s významom pre EHP)
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V nariadení Európskeho parlamentu a Rady (EÚ) č. 691/2011 zo 6. júla 2011 o európskych environmentálnych ekonomických účtoch
                     1
                   sa stanovuje spoločný rámec na zber, zostavovanie, zasielanie a vyhodnocovanie európskych environmentálnych ekonomických účtov. Nariadenie bolo zmenené nariadením (EÚ) č. 538/2014
                     2
                  . Nariadenie zahŕňa šesť modulov: účty emisií do ovzdušia, dane súvisiace so životným prostredím podľa hospodárskej činnosti, účty materiálových tokov v rámci celého hospodárstva, účty výdavkov na ochranu životného prostredia, účty odvetvia environmentálnych tovarov a služieb, ako aj účty fyzických tokov energie. 
               
               
                  V článku 10 nariadenia je uvedený zoznam možných nových modulov, ktoré možno zaviesť neskôr na základe návrhov Komisie. V tomto návrhu sa zavádzajú tri nové moduly týkajúce sa environmentálnych účtov, ktoré už sú uvedené v článku 10: účty týkajúce sa lesov, ekosystémové účty a účty týkajúce sa environmentálnych dotácií a podobných transferov.
               
               
                  Hlavným cieľom návrhu je rozšíriť rozsah európskych environmentálnych ekonomických účtov s cieľom zabezpečiť lepšie informácie na účely Európskej zelenej dohody, stratégie rastu, ktorej cieľom je transformovať EÚ na spravodlivú a prosperujúcu spoločnosť s moderným a konkurencieschopným hospodárstvom, ktoré efektívne využíva zdroje.
                     3
                   
               
               
                  Environmentálne ekonomické účty sú viacúčelovým štatistickým rámcom, ktorý spája ekonomické a environmentálne informácie. Slúžia na meranie prínosu životného prostredia pre hospodárstvo a vplyvu hospodárstva na životné prostredie spôsobom, ktorý je konzistentný a zlučiteľný s makroekonomickými štatistikami (národnými účtami). 
               
               
                  Používatelia analyzujú environmentálne ekonomické účty a využívajú ich na modelovanie a tvorbu výhľadov, ako aj na prípravu politických návrhov a na podávanie správ o vykonávaní politiky a o jej vplyve. Prostredníctvom nových modulov sa na tieto účely sprístupnia integrovanejšie súbory údajov. 
               
               
                  V rámci ekosystémových účtov sa integruje rozmer biodiverzity a prírodného kapitálu so všeobecnými ekonomickými otázkami, ktoré sa týkajú rozdeľovania zdrojov a udržateľnosti. Účty týkajúce sa lesov slúžia osobitne na meranie lesnatej plochy a jej podielu, ktorý je k dispozícii na ťažbu dreva, a na sledovanie ich zmien v priebehu času. Účty týkajúce sa environmentálnych dotácií a podobných transferov slúžia na identifikovanie a kvantifikovanie domácich opatrení fiškálnej politiky a zdrojov z krajín mimo EÚ, ktoré podporujú Zelenú dohodu prostredníctvom ekonomických činností a produktov, pričom chránia životné prostredie a ochraňujú prírodné zdroje.
               
            
            
               Tri navrhované moduly zodpovedajú medzinárodným štatistickým normám a opierajú sa o ne: centrálny rámec systému environmentálnych ekonomických účtov (SEEA) a ekosystémové účty SEEA
                  4
               . Štatistická komisia Organizácie Spojených národov prijala základný rámec SEEA ako medzinárodnú štatistickú normu na svojom 43. zasadnutí vo februári 2012 a ekosystémové účty SEEA na svojom 52. zasadnutí v marci 2021. Nové moduly sú úplne v súlade so SEEA.
            
            
               Už niekoľko rokov mnohé členské štáty získavajú skúsenosti so zostavovaním a vykazovaním účtov týkajúcich sa lesov a údajov o environmentálnych dotáciách a podobných transferoch. Prebieha to prostredníctvom dobrovoľných zberov údajov Komisiou (Eurostatom) a prostredníctvom pilotných štúdií, ktoré pomohli otestovať uskutočniteľnosť zavedenia ekosystémových účtov v rámci EÚ. Tieto skúsenosti boli odovzdané všetkým ďalším členským štátom. 
            
            
               Pokiaľ ide o účty týkajúce sa environmentálnych dotácií a podobných transferov, niektoré požiadavky už sú zahrnuté prostredníctvom povinného vykazovania účtov výdavkov na ochranu životného prostredia. Komplexnejšie a efektívnejšie vykazovanie environmentálnych dotácií a podobných transferov bude vychádzať z týchto skúseností a po zavedení bude poskytovať údaje o transferoch požadovaných na účely účtov výdavkov na ochranu životného prostredia. 
            
            
               Tento návrh dopĺňa zmeny stanovené v delegovanom nariadení Komisie (EÚ) 2022/125
                  5
               . Prostredníctvom zmien rozsahu a lehôt na vykazovanie údajov v rámci súčasných modulov týkajúcich sa európskych environmentálnych ekonomických účtov sa zabezpečuje, aby údaje lepšie zodpovedali potrebám používateľov.
            
            
               V návrhu sa takisto aktualizujú odkazy na vydanie európskeho systému účtov z roku 1995 (ESÚ 95). Nahrádzajú sa odkazmi na vydanie európskeho systému účtov z roku 2010 (ESA 2010), ktorý je stanovený v nariadení Európskeho parlamentu a Rady (EÚ) č. 549/2013
                  6
               .
            
            
               
                  Táto iniciatíva nie je súčasťou Programu regulačnej vhodnosti a efektívnosti (REFIT).
               
            
            
               •Súlad s existujúcimi ustanoveniami v tejto oblasti politiky
            
            
               
                  Nariadením (EÚ) č. 691/2011 sa stanovuje spoločný rámec na zber, zostavovanie, zasielanie a vyhodnocovanie environmentálnych ekonomických účtov v EÚ na účely vytvorenia satelitných účtov na doplnenie európskeho systému účtov (ESA 2010). 
               
               
                  V odôvodnení 16 nariadenia sa uvádza, že sa vypracúvajú rôzne súbory environmentálnych ekonomických účtov, ktoré sú v rôznych štádiách zrelosti, a zdôrazňuje sa, že je potrebné prijať modulovú štruktúru, ktorá poskytne dostatočnú flexibilitu umožňujúcu napríklad zavedenie ďalších modulov.
               
               
                  V článku 3 nariadenia je uvedený zoznam modulov týkajúcich sa environmentálnych ekonomických účtov, ktoré sa majú zostavovať v rámci spoločného rámca. V prípade každého modulu sa v osobitnej prílohe k nariadeniu opisujú ciele, pokrytie, charakteristiky na zostavovanie a vykazovanie údajov, prvý referenčný rok, periodicita a lehoty na zasielanie, ako aj vykazovacie tabuľky. Delegovaným nariadením Komisie (EÚ) 2022/125 sa aktualizovali prílohy v prípade existujúcich šiestich modulov týkajúcich sa európskych environmentálnych ekonomických účtov s cieľom skrátiť lehoty vykazovania niektorých údajov, doplniť do zoznamu viac charakteristík a zefektívniť vykazovacie tabuľky
                     7
                  . 
               
            
         
         
            
               
                  V článku 10 nariadenia je uvedený zoznam nových modulov týkajúcich sa environmentálnych ekonomických účtov, ktoré možno zaviesť na základe návrhov Komisie, vrátane troch nových modulov uvedených v tomto návrhu. Tieto tri moduly sú okrem toho uvedené ako oblasti rozvoja v Európskej stratégii pre environmentálne ekonomické účty na roky 2019 – 2023, ktorú schválil Výbor pre Európsky štatistický systém
                     8
                  . 
               
               
                  V článku 4 nariadenia sa stanovuje, že Komisia musí otestovať, či je možné zaviesť nové moduly týkajúce sa environmentálnych ekonomických účtov, a to prostredníctvom dobrovoľných pilotných štúdií vykonaných členskými štátmi. Preto sa v prípade troch navrhovaných modulov vykonalo niekoľko pilotných štúdií, ktorými sa otestovala uskutočniteľnosť zostavovania údajov. V prípade účtov týkajúcich sa lesov a v prípade environmentálnych dotácií a podobných transferov už niektoré členské štáty na dobrovoľnej báze zostavujú a vykazujú Komisii (Eurostatu) ročné údaje.
               
               
                  V rámci environmentálneho účtovníctva sa na zostavenie účtov využívajú existujúce údaje. Lepšie sa využijú informácie z existujúcich zberov údajov.
               
            
            
               •Súlad s ostatnými politikami EÚ
            
            
               
                  Environmentálne ekonomické účty spájajú ekonomické a environmentálne informácie, pričom merajú prínos životného prostredia pre hospodárstvo a vplyv hospodárstva na životné prostredie. V tomto návrhu sa poskytujú informácie potrebné v rámci Európskej zelenej dohody prostredníctvom začlenenia hľadísk environmentálnej udržateľnosti na účely hospodárskej politiky. Údaje získané na základe tohto nariadenia prispejú aj k ekologizačným iniciatívam v rámci európskeho semestra, pričom sa bude uplatňovať hľadisko udržateľnosti vo všetkých politikách EÚ a bude sa monitorovať Agenda 2030 Organizácie Spojených národov pre udržateľný rozvoj.
               
               
                  Návrh modulu účtov týkajúcich sa lesov je v súlade s politikami v oblasti klimatických a lesných zdrojov. V rámci Európskej zelenej dohody Komisia predstavila novú stratégiu EÚ pre lesy do roku 2030
                     9
                   ako jednu zo svojich hlavných iniciatív. V stratégii sa uznáva ústredná a multifunkčná úloha lesov, ako aj prínos lesníctva (a celého hodnotového reťazca lesníctva) pri dosahovaní udržateľného a klimaticky neutrálneho hospodárstva do roku 2050 a zachovávaní životaschopných a prosperujúcich vidieckych oblastí. Okrem toho na rok 2023 oznámila legislatívnu iniciatívu na monitorovanie lesov a strategické plány. Modul účtov týkajúcich sa lesov podporuje stratégiu EÚ pre lesy do roku 2030 a budúcu iniciatívu na monitorovanie lesov a spája politiky v oblasti lesov s politikami v oblasti klímy, energetiky a biohospodárstva.
               
               
                  V rámci modulu ekosystémových účtov sa poskytujú údaje opisujúce pokrok dosiahnutý v jednom zo šiestich prioritných cieľov environmentálneho akčného programu do roku 2030
                     10
                  : ochrana, zachovanie a obnova biodiverzity a posilnenie prírodného kapitálu. Tento modul prispieva aj k monitorovaniu vykonávania plánu EÚ na obnovu prírody, ktorý je súčasťou stratégie EÚ v oblasti biodiverzity do roku 2030. 
               
               
                  Hospodárske nástroje na kontrolu znečisťovania a manažment prírodných zdrojov, ako sú environmentálne dotácie, sú čoraz dôležitejšími nástrojmi politiky EÚ v oblasti životného prostredia a je značný záujem o získavanie ďalších informácií o ich využívaní a účinnosti. Modul týkajúci sa environmentálnych dotácií a podobných transferov prispieva k monitorovaniu vykonávania Európskej zelenej dohody. Zahŕňa to ekologizačné národné rozpočty, informovanie o skutočnej cene z hľadiska životného prostredia, podporu energetickej transformácie EÚ a cieľov EÚ v oblasti klímy do roku 2030, ako aj realizovanie politík v oblasti energie z obnoviteľných zdrojov, biodiverzity, odpadového hospodárstva a obehového hospodárstva.
               
               
                  V nariadení (EÚ) č. 549/2013 je stanovená aktuálna verzia európskeho systému účtov (ESA 2010) a európske environmentálne ekonomické účty by mali odkazovať na túto verziu. 
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Právnym základom tohto návrhu je článok 338 ods. 1 Zmluvy o fungovaní Európskej únie (ZFEÚ). V súlade s riadnym legislatívnym postupom Parlament a Rada prijímajú opatrenia na zabezpečenie vypracovania štatistík s cieľom umožniť, aby EÚ vykonávala svoju úlohu. Štatistiky musia spĺňať určité štandardy nestrannosti, spoľahlivosti, objektívnosti, vedeckej nezávislosti, nákladovej efektívnosti a štatistickej dôvernosti bez nadmerného zaťažovania podnikov, orgánov a občanov.
            
            
               
                  Cieľom tohto návrhu je zabezpečiť medzinárodnú porovnateľnosť environmentálnych ekonomických účtov prostredníctvom rozšírenia rozsahu pôsobnosti nariadenia (EÚ) č. 691/2011 o ďalšie moduly uvedené v článku 10. V tomto článku sa výslovne stanovuje, že možno dopĺňať nové moduly, a uvádza sa zoznam možností. Prvé tri moduly uvedené na zozname už boli doplnené v rámci nariadenia (EÚ) č. 538/2014.
               
            
            
               •Subsidiarita (v prípade inej ako výlučnej právomoci) 
            
            
               
                  Zásada subsidiarity sa uplatňuje v tej miere, že návrh nepatrí do výlučnej právomoci EÚ. 
               
            
            
               Opatrenia na úrovni EÚ sú odôvodnené. Po prvé, európske štatistiky musia byť porovnateľné medzi členskými štátmi, aby sa mohli odvodiť úhrny za EÚ, ktoré sa vypočítajú na základe úhrnov členských štátov. Po druhé, životné prostredie má nadnárodný rozsah a charakter. A po tretie, niektoré spôsoby využitia environmentálnych ekonomických účtov presahujú hranice EÚ (napríklad ciele v oblasti udržateľného rozvoja), a preto EÚ musí uplatňovať globálne normy. 
            
            
               Navrhovaný akt sa týka záležitosti Európskeho hospodárskeho priestoru, a preto by sa mal rozšíriť na EHP.
            
            
               •Proporcionalita
            
            
               
                  Návrh je v súlade so zásadou proporcionality.
               
               
                  Členské štáty musia vypracúvať nové environmentálne ekonomické účty pomocou spoločných špecifikácií na základe medzinárodných noriem SEEA a následne údaje zasielať Komisii (Eurostatu) na účely overenia správnosti a šírenia. 
               
            
         
         
            
               
                  V súlade so zásadou proporcionality navrhované nariadenie neprekračuje rámec nevyhnutný na dosiahnutie svojho cieľa. 
               
            
            
               •Výber nástroja
            
            
               
                  Nariadenie je najvhodnejším nástrojom so zreteľom na cieľ a obsah návrhu, ako aj so zreteľom na skutočnosť, že sa ním mení existujúce nariadenie.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Na základe štandardov Komisie sa postupovalo podľa systému Eurostatu na posúdenie existujúcich právnych predpisov vrátane hodnotenia európskeho štatistického programu
                     11
                  , pričom tento systém tvoril hlavnú súčasť celého procesu. Okrem toho sa každoročne realizujú zisťovania, aby sa zistili podrobnejšie informácie o používateľoch, ich potrebách a miera ich spokojnosti so službami Eurostatu. Eurostat využíva výsledky hodnotenia na zlepšenie procesov na tvorbu štatistických informácií a výstupov. Výsledky tvoria podklady rôznych strategických plánov, ako je pracovný program a plán riadenia Eurostatu.
               
            
            
               •Konzultácie so zainteresovanými stranami
            
            
               Návrh bol prerokovaný s Európskym štatistickým systémom a technické podrobnosti so zostavovateľmi údajov a používateľmi prostredníctvom písomných konzultácií. Návrh bol prerokovaný aj v rámci osobitných a pracovných skupín pre environmentálne ekonomické účty a pre peňažné environmentálne štatistiky a účty v máji 2020 a v máji 2021. Základné otázky boli navyše prerokované na zasadnutiach riaditeľov pre odvetvové a environmentálne štatistiky a účty v júli a októbri 2021. Písomná konzultácia s tou istou skupinou sa uskutočnila aj v decembri 2021. Všetky tieto konzultácie viedli k technickým zlepšeniam a zjednodušeniam.
            
            
               •Získavanie a využívanie expertízy
            
            
               Uskutočnila sa konzultácia Komisie (Eurostatu) s Výborom pre Európsky štatistický systém, pretože národné štatistické úrady zodpovedajú za koordináciu všetkých vnútroštátnych činností týkajúcich sa európskych štatistík. 
            
            
               •Posúdenie vplyvu
            
            
               
                  Posúdenie vplyvu sa považovalo za nepotrebné, a to z týchto dôvodov. Po prvé, nariadenie (EÚ) č. 691/2011 už existuje ako politický nástroj pre túto iniciatívu. Konkrétne v článku 10 sa výslovne stanovuje možnosť doplniť nové tematické účty, pričom sa uvádza zoznam možných modulov. Po druhé členské štáty s finančnou podporou Komisie (Eurostatu) vykonali približne 30 pilotných štúdií o nových témach (v súlade s článkom 4). Napokon za posledných päť rokov sa skúsenosti získavajú prostredníctvom dobrovoľných zberov údajov o účtoch týkajúcich sa lesov a environmentálnych dotácií. Možno vyvodiť záver, že existuje solídna základňa faktov a v priebehu rokov sa získali skúsenosti.
               
            
            
               •Regulačná vhodnosť a zjednodušenie
            
            
               
                  Komisia je pevne odhodlaná zjednodušiť alebo znížiť zaťaženie vždy, keď mení akékoľvek právne predpisy. Prostredníctvom environmentálneho účtovníctva sa získavajú vysokokvalitné štatistiky tak, že sa opätovne využívajú dostupné údaje a obmedzuje sa administratívne zaťaženie podnikov a verejnosti. Dosahuje sa to integráciou existujúcich zdrojových údajov a ich spájaním do robustných odhadov a ukazovateľov na základe medzinárodných noriem.
               
            
            
               •Základné práva
            
            
               
                  Nevzťahuje sa.
               
            
            
               4.VPLYV NA ROZPOČET
            
            
               Návrhom sa nemení vplyv nariadenia (EÚ) č. 691/2011 na rozpočet EÚ, najmä pokiaľ ide o vplyv vyplývajúci z článku 4.
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
         
         
            
               
                  V článku 7 nariadenia (EÚ) č. 691/2011 sa od členských štátov požaduje, aby vypracúvali správy o kvalite a aby ich zasielali Komisii (Eurostatu). Eurostat využíva správy o kvalite (okrem iných vstupov) na potvrdzovanie kvality zasielaných údajov. Pravidlá vypracúvania správ o kvalite sa budú uplatňovať aj na tri nové moduly. 
               
               
                  Podľa článku 10 nariadenia (EÚ) č. 691/2011 Komisia každé tri roky predloží Parlamentu a Rade správu o vykonávaní nariadenia.
               
            
            
               •Podrobné vysvetlenie konkrétnych ustanovení návrhu
            
            
               
                  Tento návrh obsahuje tri články a jednu prílohu.
               
               
                  V článku 1 sa uvádzajú zmeny, ktoré sa majú zaviesť v nariadení (EÚ) č. 691/2011. Zmeny sú opísané v nasledujúcom texte.
               
            
            
               – Článok 2 – Vymedzenie pojmov
            
            
               
                  V článku 2 ods. 7 až 9 sa vymedzujú účty týkajúce sa lesov, environmentálne dotácie a podobné transfery a ekosystémové účty.
               
            
            
               – Článok 3 ods. 1 – Moduly
            
            
               
                  V písmenách g) až i) sa do zoznamu modulov týkajúcich sa európskych environmentálnych ekonomických účtov dopĺňajú tri nové moduly s odkazmi na prílohy, v ktorých sú uvedené ich ciele, pokrytie a povinnosti týkajúce sa vykazovania.
               
            
            
               – Článok 3 ods. 4a – Delegované právomoci
            
            
               
                  V novom článku 3 ods. 4a sa Komisia splnomocňuje prijať delegovaný akt s cieľom rozhodnúť o tom, v prípade ktorých ekosystémových služieb, ktoré už sú zahrnuté vo vykazovacích tabuľkách v oddiele 5 prílohy IX, sa budú vykazovať peňažné hodnoty. Ustanovenia v prílohe IX uvádzajú ekosystémové služby vo fyzických a peňažných jednotkách. Ekosystémové služby v peňažných jednotkách budú tvoriť podmnožinu ekosystémových služieb vo fyzických jednotkách. 
               
            
            
               – Článok 5 ods. 2 – Zber údajov
            
            
               
                  Členské štáty môžu používať inovačné prístupy rozdielne od tých, ktoré už sú uvedené v článku 5 ods. 2.
               
            
            
               – Článok 8 – Výnimky
            
            
               
                  Zahŕňa možnosť požiadať o výnimku z vykazovania údajov v prípade troch nových modulov.
               
            
            
               –Článok 9 – Delegovací postup
            
            
               
                  Rozširujú sa delegované právomoci doplnením odkazu na nový článok 3 ods. 4a.
               
            
            
               – Článok 10 – Podávanie správ a preskúmanie
            
            
               
                  Aktualizujú sa oblasti, ktoré treba zahrnúť do správy Parlamentu a Rade o vykonávaní tohto nariadenia.
               
            
            
               –Príloha IV – Účty výdavkov na ochranu životného prostredia
            
         
         
            
               
                  Z prílohy IV sa vypúšťa charakteristika „transfery na účely ochrany životného prostredia (prijaté/platené)“, pretože sa bude zbierať v rámci novej prílohy VIII. 
               
            
            
               –Nové prílohy
            
            
               
                  Do nariadenia sa dopĺňajú tri nové prílohy: príloha VII, ktorá sa vzťahuje na účty týkajúce sa lesov, príloha VIII, ktorá sa vzťahuje na účty týkajúce sa environmentálnych dotácií a podobných transferov, a príloha IX, ktorá sa vzťahuje na ekosystémové účty. 
               
            
            
               –Odkazy na EÚ27 a ESA 2010
            
            
               
                  Všetky odkazy na „EÚ-28“sa nahrádzajú výrazom „EÚ27“ a všetky odkazy na „ESÚ 95“ sa nahrádzajú výrazom „ESA 2010“.
               
               
                  V článku 2 návrhu sa zrušuje povinnosť členských štátov vykazovať údaje o transferoch na účely ochrany životného prostredia (stanovená v existujúcej prílohe IV, ktorá sa týka účtov výdavkov na ochranu životného prostredia), len čo sa poskytne komplexnejší a efektívnejší súbor údajov o environmentálnych dotáciách a podobných transferoch v zmysle prílohy VIII. Týmto sa zabráni dvojitému vykazovaniu.
               
               
                  V článku 3 sa stanovuje dátum nadobudnutia účinnosti a priama uplatniteľnosť tohto nariadenia. Článok 1 ods. 7 sa musí výnimočne uplatňovať od roku 2025, pretože zber charakteristiky „transfery na účely ochrany životného prostredia (prijaté/platené)“ v prílohe VIII sa začína až v roku 2025 (pozri oddiel 4 prílohy VIII). 
               
            
            
            
               2022/0210 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY,
            
            
               ktorým sa mení nariadenie (EÚ) č. 691/2011, pokiaľ ide o zavedenie nových modulov týkajúcich sa environmentálnych ekonomických účtov
            
            
               (Text s významom pre EHP)
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 338 ods. 1,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               konajúc v súlade s riadnym legislatívnym postupom,
            
            
               keďže:
            
            
               (1)V rozhodnutí Európskeho parlamentu a Rady 2022/591 zo 6. apríla 2022, ktorým sa stanovuje všeobecný environmentálny akčný program Únie do roku 2030
                  12
               , sa potvrdilo, že spoľahlivé informácie o základných trendoch, tlakoch a faktoroch zmeny v oblasti životného prostredia sú nevyhnutné na tvorbu a vykonávanie účinnej politiky a na posilnenie postavenia občanov. Mali by sa vyvíjať nástroje zamerané na zvýšenie verejného povedomia o vplyvoch ekonomickej činnosti na životné prostredie. Environmentálne ekonomické účty predstavujú jeden z týchto nástrojov.
            
         
         
            
               (2)V článku 10 nariadenia Európskeho parlamentu a Rady (EÚ) č. 691/2011
                  13
                sa stanovuje, že Komisia má Európskemu parlamentu a Rade predkladať správy o vykonávaní uvedeného nariadenia, pričom v prípade potreby a so zreteľom na zistenia pilotných štúdií, ktoré sú uvedené v článku 4 ods. 2 nariadenia (EÚ) č. 691/2011, má navrhnúť zavedenie nových modulov týkajúcich sa environmentálnych ekonomických účtov, ako sú transfery súvisiace so životným prostredím (dotácie), účty týkajúce sa lesov a účty týkajúce sa ekosystémových služieb. 
            
            
               (3)Nové moduly majú priamo prispievať k plneniu politických priorít Únie, a to k ekologickému rastu a k efektívnemu využívaniu zdrojov.
            
            
               (4)Štatistická komisia Organizácie Spojených národov prijala základný rámec systému environmentálnych ekonomických účtov (ďalej len „SEEA“) ako medzinárodnú štatistickú normu na svojom 43. zasadnutí vo februári 2012 a ekosystémové účtovníctvo SEEA (kapitoly 1 až 7 opisujúce účtovný rámec a fyzické účty) na svojom 52. zasadnutí v marci 2021. Nové moduly stanovené týmto nariadením sú úplne v súlade so SEEA.
            
            
               (5)Únia v záujme plnenia svojich úloh vyplývajúcich zo zmlúv, najmä úloh súvisiacich so životným prostredím, udržateľnosťou a zmenou klímy, by mala mať k dispozícii relevantné, komplexné a spoľahlivé informácie. Rozhodovanie založené na faktoch si vyžaduje štatistiky, ktoré spĺňajú kritériá vysokej kvality, ako sa stanovuje v nariadení Európskeho parlamentu a Rady (ES) č. 223/2009
                  14
               , v súlade s ich cieľmi. 
            
            
               (6)S cieľom lepšie monitorovať pokrok smerom k ekologickému, konkurencieschopnému a odolnému obehovému hospodárstvu a monitorovať pokrok pri dosahovaní cieľov v oblasti udržateľného rozvoja v kontexte Únie sú potrebné ďalšie údaje.
            
            
               (7)V záveroch Rady pre hospodárske a finančné záležitosti na tému európskych štatistík, ktorá sa konala 6. novembra 2020, sa podnecuje európsky štatistický systém, aby reagoval na vznikajúce dopyty po informáciách vyvolané Európskou zelenou dohodou vrátane tých, ktoré súvisia s prehodnotením a rozšírením programu európskych environmentálnych ekonomických účtov.
            
            
               (8)Európsky dvor audítorov v roku 2019 uverejnil osobitnú správu č. 2019/16 s názvom Európske environmentálne ekonomické účty: užitočnosť pre tvorcov politík je možné zlepšiť
                  15
               . V uvedenej správe sa poukazuje na to, že je potrebné zabezpečiť úplnejšie údaje o lesoch a ekosystémoch, ako aj úplné vykonávanie účtov týkajúcich sa lesov. 
            
            
               (9) V článku 5 ods. 2 nariadenia (EÚ) č. 691/2011 sa uvádza zoznam zdrojov, ktoré môžu členské štáty použiť na vypracovanie odhadu environmentálnych ekonomických účtov. S cieľom zabezpečiť flexibilitu a znížiť administratívne zaťaženie respondentov, národných štatistických úradov a iných vnútroštátnych orgánov, členským štátom by sa malo umožniť využívať inovačné prístupy. Členské štáty by mali vždy informovať Komisiu a poskytnúť jej podrobný opis kvality uvedených prístupov, aby Komisia mohla posúdiť kvalitu údajov. 
            
            
               (10)Keďže Úniu v súčasnosti tvorí 27 členských štátov, je vhodné odkazovať na „EÚ27“.
            
            
               (11)Je potrebné aktualizovať zoznam možných budúcich európskych environmentálnych ekonomických účtov uvedených v článku 10 nariadenia (EÚ) č. 691/2011, aby sa zosúladili so súčasnými politickými prioritami Únie. 
            
            
               (12)Európsky systém účtov roku 1995 (ESÚ 95) bol nahradený Európskym systémom účtov 2010 (ESA 2010), ktorý bol stanovený nariadením Európskeho parlamentu a Rady (EÚ) č. 549/2013
                  16
               .
            
            
               (13)Systém ESA 2010 obsahuje referenčný rámec spoločných štandardov, vymedzení pojmov, klasifikácií a účtovných pravidiel na zostavovanie účtov členských štátov pre potreby Únie v oblasti štatistiky.
            
            
               (14)S cieľom zohľadniť súčasný stav vývoja metód oceňovania ekosystémových služieb právomoc prijímať akty v súlade s článkom 290 Zmluvy o fungovaní Európskej únie by sa mala delegovať na Komisiu, aby sa doplnilo nariadenie tak, že sa stanoví, v prípade ktorých ekosystémových služieb, ktoré už sú zahrnuté vo vykazovacích tabuľkách v oddiele 5 prílohy IX, treba vykazovať peňažné hodnoty, prvý referenčný rok, ako aj zoznam prijateľných metód na stanovenie uvedených peňažných hodnôt. Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov, a aby tieto konzultácie viedla v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva
                  17
               . V záujme rovnakého zastúpenia pri príprave delegovaných aktov sa predovšetkým všetky dokumenty doručujú Európskemu parlamentu a Rade v rovnakom čase ako odborníkom z členských štátov a odborníci Európskeho parlamentu a Rady majú systematicky prístup na zasadnutia skupín odborníkov Komisie, ktoré sa zaoberajú prípravou delegovaných aktov.
            
            
               (15)Keďže ciele tohto nariadenia, a to zavedenie nových modulov týkajúcich sa environmentálnych účtov do súčasného právneho rámca pre európske štatistiky o EEEA, nie je možné uspokojivo dosiahnuť na úrovni členských štátov, ale z dôvodov konzistentnosti a porovnateľnosti ich možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie týchto cieľov.
            
            
               (16)Konzultovalo sa s Výborom pre európsky štatistický systém,
            
            
            
               PRIJALI TOTO NARIADENIE:
            
            
               Článok 1
            
            
            
               Nariadenie (EÚ) č. 691/2011 sa mení takto:
            
         
         
            
               1. V článku 2 sa dopĺňajú tieto body:
            
            
               „7. ,účty týkajúce sa lesov‘ sú účty aktív týkajúce sa lesných zdrojov, ktoré zahŕňajú lesnú pôdu a drevo na lesnej pôde, ako aj účty ekonomickej činnosti v oblasti lesníctva a ťažby dreva;
            
            
               8. ,environmentálne dotácie a podobné transfery‘ sú bežné a kapitálové transfery, ako sú vymedzené v ESA 2010, ktoré sú určené na podporu činností zameraných na ochranu životného prostredia a zabezpečenie prírodných zdrojov a súvisiacich produktov;
            
            
               9. ,ekosystémové účty‘ sú súborom účtov, ktorý je navrhnutý tak, aby poskytoval konzistentné informácie o rozsahu a stave ekosystémov a o tokoch služieb z týchto ekosystémov do spoločnosti.“
            
            
            
               2. Článok 3 sa mení takto:
            
            
               a)V odseku 1 sa dopĺňajú tieto písmená:
            
            
               „g) modul pre účty týkajúce sa lesov uvedené v prílohe VII;
            
            
               h) modul pre účty týkajúce sa environmentálnych dotácií a podobných transferov uvedené v prílohe VIII;
            
            
               i) modul pre ekosystémové účty uvedené v prílohe IX.“
            
            
            
               b)Vkladá sa tento nový odsek 4a:
            
            
               „4a. Komisia (Eurostat) vykoná štúdiu metodiky a uskutočniteľnosti so zreteľom na peňažné oceňovanie ekosystémových služieb. Na základe výsledkov tejto štúdie Komisia môže doplniť toto nariadenie, aby prostredníctvom delegovaného aktu vymedzila, v prípade ktorých ekosystémových služieb, ktoré už sú zahrnuté vo vykazovacích tabuľkách v oddiele 5 prílohy IX, treba vykazovať peňažné hodnoty, prvý referenčný rok, ako aj zoznam prijateľných metód na stanovenie uvedených peňažných hodnôt.“
            
            
            
               3. V článku 5 ods. 2 sa dopĺňa toto znenie:
            
            
               „d) akékoľvek iné relevantné zdroje, metódy alebo inovačné prístupy, pokiaľ umožňujú tvorbu štatistík, ktoré sú porovnateľné a v súlade s uplatniteľnými osobitnými požiadavkami na kvalitu.
            
            
            
               Členské štáty, ktoré sa rozhodnú využiť zdroje, metódy alebo inovačné prístupy uvedené v písmene d), informujú Komisiu (Eurostat) v priebehu roka, ktorý predchádza referenčnému roku, v ktorom sa zdroj, metóda alebo inovačný prístup zavedie, a poskytnú podrobnosti týkajúce sa kvality získaných údajov.“
            
            
            
               4. V článku 8 sa odsek 2 nahrádza takto:
            
         
         
            
               „2. Na účely získania výnimky podľa odseku 1 týkajúcej sa príloh VII, VIII a IX predloží dotknutý členský štát Komisii náležite odôvodnenú žiadosť najneskôr do [OPOCE, prosím vložte presný dátum, ktorý je 24 mesiacov po nadobudnutí účinnosti tohto nariadenia].“
            
            
            
               5. Článok 9 sa mení takto:
            
            
               a)Odseky 2 a 3 sa nahrádzajú takto:
            
            
               „2. Právomoc prijímať delegované akty uvedené v článku 3 ods. 3, 4 a 4a sa Komisii udeľuje na obdobie piatich rokov od 11. augusta 2011. Komisia vypracuje správu týkajúcu sa delegovania právomoci najneskôr deväť mesiacov pred uplynutím tohto päťročného obdobia. Delegovanie právomoci sa automaticky predlžuje o rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia. 
            
            
                3. Delegovanie právomoci uvedené v článku 3 ods. 3, 4 a 4a môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.“
            
            
            
               b)Odsek 5 sa nahrádza takto:
            
            
               „5. Delegovaný akt prijatý podľa článku 3 ods. 3, 4 a 4a nadobudne účinnosť, len ak Európsky parlament alebo Rada voči nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade, alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.“
            
            
            
               6. V článku 10 sa prvá zarážka nahrádza takto:
            
            
               „– na zavedenie nových modulov týkajúcich sa environmentálnych ekonomických účtov, ako sú účty týkajúce sa vôd (kvalitatívne a kvantitatívne), účty týkajúce sa výdavkov na manažment zdrojov, dotácie alebo podporné opatrenia, ktoré by mohli byť škodlivé pre životné prostredie, a účty týkajúce sa odpadov,“.
            
            
            
               7. V oddiele 3 prílohy IV sa vypúšťajú slová „transfery na účely ochrany životného prostredia (prijaté/platené)“.
            
            
            
               8. V celom texte nariadenia a v prílohách sa všetky odkazy na „EÚ-28“ nahrádzajú výrazom „EÚ27“ a výraz „ESÚ 95“ sa nahrádza výrazom „ESA 2010“.
            
            
            
               9. V nariadení (EÚ) č. 691/2011 sa dopĺňajú prílohy VII, VIII a IX, ako sú uvedené v prílohe k tomuto nariadeniu. 
            
            
               Článok 2
            
            
               Údaje o transferoch na účely ochrany životného prostredia (prijaté/platené), ktoré sa predtým predkladali podľa prílohy IV, sa predkladajú podľa prílohy VIII. Členské štáty už neposkytujú údaje o transferoch na účely ochrany životného prostredia (prijaté/platené) podľa prílohy IV.
            
         
         
            
               Článok 3
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. 
            
            
               Článok 1 ods. 7 sa uplatňuje od 1. januára 2025.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                  Za Európsky parlament
                        Za Radu
               
               
                  predsedníčka
                        predseda/predsedníčka
               
            
         
         
            
                  
                     (1)
                  
                        Ú. v. EÚ L 192, 22.7.2011, s. 1.
               
               
                  
                     (2)
                  
                        Nariadenie Európskeho parlamentu a Rady (EÚ) č. 538/2014 zo 16. apríla 2014, ktorým sa mení nariadenie (EÚ) č. 691/2011 o európskych environmentálnych ekonomických účtoch (Ú. v. EÚ L 158, 27.5.2014, s. 113).
               
               
                  
                     (3)
                  
                        COM(2019) 640 final.
               
               
                  
                     (4)
                  
                        https://seea.un.org/.
               
               
                  
                     (5)
                  
                        Delegované nariadenie Komisie (EÚ) 2022/125 z 19. novembra 2021, ktorým sa menia prílohy I až V k nariadeniu Európskeho parlamentu a Rady (EÚ) č. 691/2011 o európskych environmentálnych ekonomických účtoch (Ú. v. EÚ L 20, 21.1.2022, s. 40).
               
               
                  
                     (6)
                  
                        Ú. v. EÚ L 174, 26.6.2013, s. 1.
               
               
                  
                     (7)
                  
                        Ú. v. EÚ L 20, 31.1.2022, s. 40.
               
               
                  
                     (8)
                  
                        
                  https://ec.europa.eu/eurostat/documents/1798247/6191525/European+Strategy+for+Environmental+Accounts/
                   (k dispozícii len v angličtine).
               
               
                  
                     (9)
                  
                        COM(2021) 572 final zo 16. júla 2021.
               
               
                  
                     (10)
                  
                        Rozhodnutie Európskeho parlamentu a Rady (EÚ) 2022/591 zo 6. apríla 2022 o všeobecnom environmentálnom akčnom programe Únie do roku 2030 (Ú. v. EÚ L 114, 12.4.2022, s. 22).
               
               
                  
                     (11)
                  
                        Pracovný dokument útvarov Komisie Konečné hodnotenie Európskeho štatistického programu na roky 2013 – 2020 [SWD(2021) 383 z 15. decembra 2021], ktorý je sprievodným dokumentom k správe Komisie Európskemu parlamentu a Rade o konečnom hodnotení Európskeho štatistického programu na roky 2013 – 2020 [COM(2021) 794 z 15. decembra 2021]. 
               
               
                  
                     (12)
                  
                        Ú. v. EÚ L 114, 12.4.2022, s. 22.
               
               
                  
                     (13)
                  
                        Ú. v. EÚ L 192, 22.7.2011, s. 1.
               
               
                  
                     (14)
                  
                        Nariadenie Európskeho parlamentu a Rady (ES) č. 223/2009 z 11. marca 2009 o európskej štatistike a o zrušení nariadenia (ES, Euratom) č. 1101/2008 o prenose dôverných štatistických údajov Štatistickému úradu Európskych spoločenstiev, nariadenia Rady (ES) č. 322/97 o štatistike Spoločenstva a rozhodnutia Rady 89/382/EHS, Euratom o založení Výboru pre štatistické programy Európskych spoločenstiev (Ú. v. EÚ L 87, 31.3.2009, s. 164).
               
               
                  
                     (15)
                  
                        https://www.eca.europa.eu/sk/Pages/DocItem.aspx?did=51214.
               
               
                  
                     (16)
                  
                        Ú. v. EÚ L 174, 26.6.2013, s. 1 – 727.
               
               
                  
                     (17)
                  
                        Ú. v. EÚ L 123, 12.5.2016, s. 1.
               
            
      
    ---documentbreak--- 
      
         
               EURÓPSKA KOMISIA
            V Bruseli11. 7. 2022
            COM(2022) 329 final
            
            PRÍLOHA
            k
            návrhu nariadenia Európskeho parlamentu a Rady,
            ktorým sa mení nariadenie (EÚ) č. 691/2011, pokiaľ ide o zavedenie nových modulov týkajúcich sa environmentálnych ekonomických účtov
            
               
         
         
            
               PRÍLOHA
            
            
               „PRÍLOHA VII
            
            
               ÚČTY TÝKAJÚCE SA LESOV
            
            
               Oddiel 1
            
            
               CIELE
            
            
               V účtoch týkajúcich sa lesov sa zaznamenávajú a prezentujú údaje o lesných zdrojoch a ekonomickej činnosti v odvetví lesníctva a ťažby dreva spôsobom, ktorý je plne zlučiteľný s údajmi vykazovanými na základe európskeho systému účtov (ESA). V účtoch týkajúcich sa lesov sa uvádzajú doplnkové informácie a používajú sa pojmy prispôsobené osobitnému charakteru lesov a odvetvia lesníctva a ťažby dreva.
            
            
               V tejto prílohe sú vymedzené údaje, ktoré majú členské štáty zbierať, zostavovať, zasielať a vyhodnocovať na účely účtov týkajúcich sa lesov.
            
            
            
               Oddiel 2
            
            
               POKRYTIE
            
            
               V účtoch týkajúcich sa lesov sa zaznamenávajú stavy a toky lesných zdrojov (lesnej pôdy a dreva) a ekonomická činnosť v odvetví lesníctva a ťažby dreva vrátane produkcie guľatiny, ako aj získavania a zberu divorastúceho lesného materiálu (okrem dreva).
            
            
            
               Oddiel 3
            
            
               ZOZNAM CHARAKTERISTÍK
            
            
               Členské štáty vypracúvajú účty týkajúce sa lesov podľa charakteristík opísaných v tomto oddiele.
            
            
               1.Účty aktív týkajúce sa lesnej pôdy a dreva. Lesná pôda je vymedzená ako súhrn nasledujúcich troch bodov.
            
            
               a)Les, ktorý je k dispozícii na dodávku dreva: Lesy, v ktorých environmentálne, sociálne ani ekonomické obmedzenia nemajú významný vplyv na súčasnú ani potenciálnu dodávku dreva. Tieto obmedzenia možno stanoviť právnymi normami, rozhodnutiami správcu/vlastníka alebo z iných dôvodov.
            
            
               b)Les, ktorý nie je k dispozícii na dodávku dreva, zahŕňa všetky lesy, ktoré nie sú k dispozícii na dodávku dreva podľa písmena a). Ide o lesy, v ktorých environmentálne, sociálne, ekonomické alebo právne obmedzenia bránia významnej dodávke dreva. Do tejto kategórie patria: a) lesy s právnymi obmedzeniami alebo obmedzeniami vyplývajúcimi z iných politických rozhodnutí, ktoré úplne vylučujú alebo závažným spôsobom obmedzujú dodávku dreva z dôvodov, ako sú ochrana životného prostredia alebo biodiverzity (chránený les, národné parky, prírodné rezervácie a ďalšie chránené územia, napríklad územia osobitného environmentálneho, vedeckého, historického, kultúrneho alebo duchovného záujmu); b) lesy, v ktorých je príliš nízka fyzická produktivita alebo kvalita dreva, prípadne náklady na ťažbu a dopravu sú príliš vysoké, aby sa odôvodnila ťažba dreva, okrem príležitostných výrubov určených na samospotrebu.
            
            
               c)Iná lesná pôda.
            
         
         
            
               „Les“ je vymedzený ako pôda rozprestierajúca sa na ploche viac ako 0,5 hektára so stromami vyššími ako päť metrov a viac ako 10 % korunovým zápojom alebo so stromami schopnými dosiahnuť tieto prahové hodnoty in situ. Nezahŕňa pôdu, ktorá sa využíva prevažne na poľnohospodárske účely, ani stromy v mestskom prostredí, ako sú mestské parky, aleje a záhrady.
            
            
               „Iná lesná pôda“ je vymedzená ako pôda, ktorá nie je klasifikovaná ako les, rozprestierajúca sa na ploche viac ako 0,5 hektára; so stromami vyššími ako päť metrov a korunovým zápojom v rozmedzí 5 – 10 % alebo so stromami schopnými dosiahnuť tieto prahové hodnoty in situ; alebo s kombinovanou pokrývkou tvorenou krovinami, kríkmi a stromami v miere viac ako 10 %. Nezahŕňa pôdu, ktorá sa využíva prevažne na poľnohospodárske účely, ani stromy v mestskom prostredí, ako sú mestské parky, aleje a záhrady.
            
            
               „Čistý ročný prírastok dreva“ je vymedzený ako priemerný ročný nárast množstva živých stromov. Vypočítava sa na základe stavu živých stromov (drevo na pni), ktoré sú k dispozícii na začiatku roka, mínus priemerná ročná mortalita.
            
            
               „Odvozy“ sú vymedzené ako množstvo všetkých stromov, živých alebo mŕtvych, ktoré sú zoťaté a odvezené z lesa, inej lesnej pôdy alebo iných výrubových lokalít. Zahŕňa sa nepredaná guľatina uskladnená pri lesných cestách. Zahŕňajú sa aj zhodnotené prirodzené straty, odvozy dreva v priebehu roka, ak sa výrub dreva uskutočnil v skoršom období, odvozy nekmeňového dreva (ako sú pne a konáre) a odvozy stromov, ktoré zahynuli alebo boli poškodené v dôsledku prirodzených príčin (známe pod označením „prirodzené straty“), napr. v dôsledku ohňa, vetra, hmyzu alebo chorôb. Nezahŕňa sa nedrevná biomasa ani žiadne drevo, ktoré sa ponechá v lese a v priebehu roka sa neodvezie, napr. pne, konáre, vrchovce stromov a výrubový (ťažobný) odpad.
            
            
               „Trvalé straty“ sú vymedzené ako výrubový odpad a všetky výruby stromov vyvrátených vetrom, ktoré nemožno odviesť z lesa, ako aj straty dreva v dôsledku lesných požiarov.
            
            
            
               2.Ekonomické účty na vykazovanie ekonomickej činnosti v odvetví lesníctva a ťažby dreva. Odvetvie lesníctva a ťažby dreva je vymedzené ako všetky miestne činnostné jednotky (ďalej len „miestne KAU“), ktoré vykonávajú činnosti klasifikované v rámci divízie A02 štatistickej klasifikácie NACE Rev. 2.
            
            
               Vykazujú sa tieto charakteristiky, pričom sa uplatňuje vymedzenie pojmov ESA:
            
            
               –produkcia,
            
            
               –z toho: produkcia na vlastné konečné použitie,
            
            
               –medzispotreba,
            
            
               –hrubá pridaná hodnota,
            
            
               –spotreba fixného kapitálu,
            
            
               –ostatné dane z produkcie,
            
            
               –ostatné subvencie na produkciu,
            
            
               –odmeny zamestnancov,
            
            
               –tvorba hrubého fixného kapitálu a nadobudnutie mínus úbytok nefinančných neprodukovaných aktív,
            
            
               –zmeny stavu zásob,
            
            
               –kapitálový transfer.
            
            
               Členské štáty vykazujú zamestnanosť v odvetví lesníctva a ťažby dreva v tisícoch ročných pracovných jednotiek (RPJ) vymedzených v nariadení Európskeho parlamentu a Rady (ES) č. 138/2004
                  1
               .
            
         
         
            
            
               Oddiel 4
            
            
               PRVÝ REFERENČNÝ ROK, PERIODICITA A LEHOTY NA ZASIELANIE
            
            
               1.Štatistika sa zostavuje a zasiela raz za rok.
            
            
               2.Štatistika sa zasiela do 21 mesiacov od konca referenčného roka.
            
            
               3.V záujme splnenia potrieb používateľa týkajúcich sa úplných a včasných súborov údajov Komisia (Eurostat) vypracuje hneď, ako bude k dispozícii dosť údajov o jednotlivých krajinách, odhady úhrnov za EÚ v prípade hlavných agregátov tohto modulu. Komisia (Eurostat) pokiaľ možno vypracuje a uverejní odhady údajov, ktoré členské štáty nezaslali v lehote stanovenej v bode 2.
            
            
               4.Prvým referenčným rokom je rok 2023.
            
            
               5.Pri prvom zaslaní údajov členské štáty zahrnú ročné údaje od roku 2022 po prvý referenčný rok.
            
            
               6.Pri každom následnom zaslaní údajov Komisii členské štáty poskytujú ročné údaje za roky n – 2, n – 1 a n, pričom n znamená referenčný rok. Členské štáty opätovne predložia údaje za roky počnúc rokom 2022 vždy, keď sa údaje zrevidujú. Členské štáty môžu poskytnúť akékoľvek dostupné údaje za jednotlivé roky predchádzajúce roku 2022.
            
            
            
               Oddiel 5
            
            
               VYKAZOVACIE TABUĽKY
            
            
               Za charakteristiky uvedené v oddiele 3 sa vykazujú tieto informácie:
            
            
               1.Rozloha lesnej pôdy v takomto členení:
            
            
               –les, ktorý je k dispozícii na dodávku dreva,
            
            
               –les, ktorý nie je k dispozícii na dodávku dreva,
            
            
               –iná lesná pôda.
            
            
               Každú z uvedených kategórií treba ďalej členiť takto:
            
            
               –počiatočná rozloha na začiatku referenčného roka,
            
            
               –zalesňovanie a ďalší nárast,
            
         
         
            
               –odlesňovanie a ďalší úbytok,
            
            
               –štatistická reklasifikácia,
            
            
               –konečná rozloha na konci referenčného roka.
            
            
               Údaje sa vykazujú v tisícoch hektárov.
            
            
            
               2.Množstvo dreva v takomto členení:
            
            
               –les, ktorý je k dispozícii na dodávku dreva,
            
            
               –les, ktorý nie je k dispozícii na dodávku dreva,
            
            
               –iná lesná pôda.
            
            
               Les, ktorý je k dispozícii na dodávku dreva, sa ďalej člení takto:
            
            
               –počiatočný stav na začiatku referenčného roka,
            
            
               –čistý prírastok,
            
            
               –odvozy,
            
            
               –trvalé straty,
            
            
               –štatistická reklasifikácia,
            
            
               –bilančná položka,
            
            
               –konečný stav na konci referenčného roka.
            
            
               Les, ktorý nie je k dispozícii na dodávku dreva, a iná lesná pôda sa ďalej členia takto:
            
            
               –počiatočný stav na začiatku referenčného roka,
            
            
               –odvozy,
            
         
         
            
               –iné zmeny (medzi počiatočným a konečným stavom),
            
            
               –konečný stav na konci referenčného roka.
            
            
               Údaje sa vykazujú s kôrou v tisícoch m3.
            
            
            
               3.Hodnota dreva v takomto členení:
            
            
               –les, ktorý je k dispozícii na dodávku dreva,
            
            
               –les, ktorý nie je k dispozícii na dodávku dreva,
            
            
               –iná lesná pôda.
            
            
               Les, ktorý je k dispozícii na dodávku dreva, sa ďalej člení takto:
            
            
               –počiatočný stav na začiatku referenčného roka,
            
            
               –čistý prírastok,
            
            
               –odvozy,
            
            
               –trvalé straty,
            
            
               –precenenie,
            
            
               –štatistická reklasifikácia,
            
            
               –bilančná položka,
            
            
               –konečný stav na konci referenčného roka.
            
            
               Les, ktorý nie je k dispozícii na dodávku dreva, a iná lesná pôda sa ďalej členia takto:
            
            
               –počiatočný stav na začiatku referenčného roka,
            
            
               –odvozy,
            
         
         
            
               –iné zmeny (medzi počiatočným a konečným stavom),
            
            
               –konečný stav na konci referenčného roka.
            
            
               Údaje sa vykazujú v miliónoch v národnej mene.
            
            
            
               4.V prípade ekonomických účtov produkcia uvedená v oddiele 3 sa vykazuje v nasledujúcom členení, pričom produkty sú vymedzené v zmysle klasifikácie produktov podľa činností (verzia 2.1):
            
            
               –živý lesný porast (produkt 02.10.11) a semená stromov (produkt 02.10.12),
            
            
               –lesné stromy vymedzené ako súčet čistého prírastku dreva v obhospodarovaných lesoch (produkt 02.10.30) a predaja dreva z neobhospodarovaných lesov,
            
            
               –drevo v surovom stave (produkt 02.20.1) zahŕňajúce nasledujúce položky, ktoré treba vykazovať v dvoch samostatných riadkoch:
            
            
               a)palivové drevo (produkty 02.20.14 a 02.20.15);
            
            
               b)guľatina, t. j. súčet guľatiny z ihličnatých drevín (produkt 02.20.11), guľatiny z listnatých drevín okrem tropických drevín (produkt 02.20.12) a guľatiny z tropických drevín (produkt 02.20.13),
            
            
               –voľne rastúce nedrevnaté plodiny (produkt 02.30),
            
            
               –služby charakteristické pre činnosť lesníctva a ťažby dreva vymedzené ako služby lesných škôlok (produkt 02.10.2), služby súvisiace s lesníctvom (produkt 02.4) a všetky ďalšie služby, ktoré poskytuje miestna činnostná jednotka (ďalej len „KAU“) v rámci odvetvia lesníctva,
            
            
               –ďalšie produkty zo súvisiacich sekundárnych činností v miestnej KAU, ako sú huby a hľuzovky (01.13.8), ostatné bobuľovité plody, plody rodu vaccinium i. n. (01.25.19), prírodný kaučuk (01.29.10), ostatné surové drevo vrátane štiepaných tyčí, kolov a kolíkov (16.10.39), drevné uhlie (20.14.72), služby prírodných rezervácií vrátane ochrany divokej zveri (91.04.12) a všetky ďalšie produkty vyrábané miestnou KAU.
            
            
               Medzispotreba v rámci odvetvia lesníctva a ťažby dreva uvedená v oddiele 3 sa vykazuje v nasledujúcom členení, pričom produkty sú vymedzené v zmysle klasifikácie produktov podľa činností (verzia 2.1):
            
            
               a)súčet živého lesného porastu (produkt 02.10.11), semien lesných stromov (produkt 02.10.12) a lesných stromov (produkt 02.10.3) používaných na výrobu dreva;
            
            
               b)súčet energie a mazadiel, vrátane elektrickej energie (produkt 35.11.10), motorového benzínu (gazolínu) (produkt 19.20.21), zemného plynu – skvapalneného alebo v plynnom stave (produkt 06.20.10), mazacích minerálnych olejov a ťažkých prípravkov i. n. (produkt 19.20.29) a ostatných podobných produktov;
            
            
               c)súčet služieb charakteristických pre lesníctvo a ťažbu dreva vrátane služieb lesných škôlok (produkt 02.10.2), služieb súvisiacich s lesníctvom (produkt 02.4) a všetkých ďalších služieb, ktoré poskytuje miestna KAU v rámci odvetvia lesníctva a ťažby dreva;
            
            
               d)ostatné tovary a služby nezahrnuté v žiadnej z uvedených veličín medzispotreby.
            
            
               Zmeny stavu zásob odvetvia lesníctva a ťažby dreva uvedené v oddiele 3 sa vykazujú v nasledujúcom členení:
            
            
               –zmeny nedokončenej výroby kultivovaných biologických aktív,
            
         
         
            
               –iné zmeny stavu zásob.
            
            
               Všetky charakteristiky sa vykazujú v miliónoch v národnej mene.
            
            
            
               Oddiel 6
            
            
               MAXIMÁLNA DĹŽKA PRECHODNÝCH OBDOBÍ
            
            
               Maximálna dĺžka prechodného obdobia na vykonanie ustanovení tejto prílohy je dva roky od prvej lehoty na zaslanie.
            
            
            
               PRÍLOHA VIII
            
            
               ÚČTY TÝKAJÚCE SA ENVIRONMENTÁLNYCH DOTÁCIÍ A PODOBNÝCH TRANSFEROV
            
            
            
               Oddiel 1
            
            
               CIELE
            
            
               Prostredníctvom účtov týkajúcich sa environmentálnych dotácií a podobných transferov sa zbierajú a prezentujú údaje o bežných a kapitálových transferoch, ktoré sú určené na podporu činností zameraných na ochranu životného prostredia a prírodných zdrojov vrátane výroby a používania environmentálnych produktov, spôsobom, ktorý je zlučiteľný s pojmami a vymedzeniami európskeho systému účtov (ESA 2010).
            
            
               V tejto prílohe sú vymedzené údaje, ktoré majú členské štáty zbierať, zostavovať, zasielať a vyhodnocovať v súvislosti s účtami týkajúcimi sa environmentálnych dotácií a podobných transferov. Tieto údaje sa používajú aj na zostavovanie národných výdavkov na ochranu životného prostredia, ako sa stanovuje v prílohe IV.
            
            
               Oddiel 2
            
            
               POKRYTIE
            
            
               V účtoch týkajúcich sa environmentálnych dotácií a podobných transferov sa zaznamenávajú nekompenzované platby od verejnej správy iným inštitucionálnym sektorom (v rámci domáceho hospodárstva a do zahraničia) a od nerezidentov (zahraničie) na účely ochrany životného prostredia alebo obmedzenia využívania a ťažby prírodných zdrojov.
            
            
            
               Oddiel 3
            
            
               ZOZNAM CHARAKTERISTÍK
            
         
         
            
               Členské štáty zostavujú účty týkajúce sa environmentálnych dotácií a podobných transferov podľa týchto charakteristík:
            
            
               –subvencie (kód ESA D.3),
            
            
               –ostatné bežné transfery (kódy ESA D.6 a D.7),
            
            
               –kapitálové transfery (kód ESA D.9).
            
            
               Všetky údaje sa vykazujú v miliónoch v národnej mene.
            
            
            
               Oddiel 4
            
            
               PRVÝ REFERENČNÝ ROK, PERIODICITA A LEHOTY NA ZASIELANIE
            
            
               1.Štatistika sa zostavuje a zasiela raz za rok.
            
            
               2.Štatistika sa zasiela do 24 mesiacov od konca referenčného roka.
            
            
               3.V záujme splnenia potrieb používateľa týkajúcich sa úplných a včasných súborov údajov Komisia (Eurostat) vypracuje hneď, ako bude k dispozícii dosť údajov o jednotlivých krajinách, odhady úhrnov za EÚ v prípade hlavných agregátov tohto modulu. Komisia (Eurostat) pokiaľ možno vypracuje a uverejní odhady údajov, ktoré členské štáty nezaslali v lehote stanovenej v bode 2.
            
            
               4.Prvým referenčným rokom je rok 2023.
            
            
               5.Pri prvom zaslaní údajov členské štáty zahrnú ročné údaje od roku 2022 po prvý referenčný rok.
            
            
               6.Pri každom zaslaní údajov Komisii členské štáty poskytujú ročné údaje za roky n – 2, n – 1 a n, pričom n znamená referenčný rok. Členské štáty opätovne predložia údaje za roky počnúc rokom 2022 vždy, keď sa údaje zrevidujú. Členské štáty môžu poskytnúť akékoľvek dostupné údaje za jednotlivé roky predchádzajúce roku 2022.
            
            
            
               Oddiel 5
            
            
               VYKAZOVACIE TABUĽKY
            
            
               1.Údaje týkajúce sa charakteristík uvedených v oddiele 3 sa vykazujú podľa:
            
            
               –platiaceho inštitucionálneho sektora takto:
            
            
               –verejná správa,
            
         
         
            
               –zahraničie,
            
            
               –prijímajúceho inštitucionálneho sektora takto:
            
            
               –verejná správa,
            
            
               –korporácie,
            
            
               –domácnosti,
            
            
               –neziskové inštitúcie slúžiace domácnostiam,
            
            
               –zahraničie.
            
            
               2.V prípade každej uvedenej kategórie vykazovania sa údaje vykazujú podľa tried klasifikácie činností na ochranu životného prostredia (ďalej len „CEPA“) a klasifikácie činností v oblasti riadenia zdrojov (ďalej len „CReMA“) zoskupených takto:
            
            
               –CEPA 1,
            
            
               –CEPA 2,
            
            
               –CEPA 3,
            
            
               –CEPA 4,
            
            
               –CEPA 5,
            
            
               –CEPA 6,
            
            
               –súčet CEPA 7, CEPA 8 a CEPA 9,
            
            
               –CReMA 10,
            
            
               –CReMA 11,
            
            
               –CReMA 13,
            
            
               –CReMA 13A,
            
            
               –CReMA 13B,
            
         
         
            
               –CReMA 13C,
            
            
               –CReMA 14,
            
            
               –súčet CReMA 12, CReMA 15 a CReMA 16.
            
            
               3.Transfery prijaté korporáciami od verejnej správy zoskupené podľa súčtu všetkých tried CEPA (CEPA 1 – 9) a všetkých tried CReMA (CReMA 10 – 16) by sa mali ďalej zoskupiť podľa klasifikácie ekonomických činností NACE Rev. 2 takto:
            
            
               –NACE A – poľnohospodárstvo, lesníctvo a rybolov,
            
            
               –NACE B – ťažba a dobývanie,
            
            
               –NACE C – priemyselná výroba,
            
            
               –NACE D – dodávka elektriny, plynu, pary a studeného vzduchu,
            
            
               –NACE E – dodávka vody; čistenie a odvod odpadových vôd, odpady a služby odstraňovania odpadov,
            
            
               –NACE F – stavebníctvo,
            
            
               –NACE G – veľkoobchod a maloobchod, oprava motorových vozidiel a motocyklov,
            
            
               –NACE H – doprava a skladovanie,
            
            
               –NACE I – U – ďalšie sekcie NACE.
            
            
               4.Triedy CEPA uvedené v bodoch 2 a 3 sa uvádzajú v prílohe IV; triedy CReMA sa uvádzajú v prílohe V.
            
            
            
            
               Oddiel 6
            
            
               MAXIMÁLNA DĹŽKA PRECHODNÝCH OBDOBÍ
            
            
               Maximálna dĺžka prechodného obdobia na vykonanie ustanovení tejto prílohy je dva roky od prvej lehoty na zaslanie.
            
            
         
         
            
            
               PRÍLOHA IX
            
            
               EKOSYSTÉMOVÉ ÚČTY
            
            
            
               Oddiel 1
            
            
               CIELE
            
            
               Prostredníctvom ekosystémových účtov sa prezentujú údaje o rozsahu a stave ekosystémových aktív a o službách, ktoré poskytujú spoločnosti a hospodárstvu. Údaje sú v súlade s ekosystémovým účtovníctvom SEEA a sú zlučiteľné s údajmi vykazovanými v rámci európskeho systému účtov.
            
            
               V ekosystémových účtoch sa pokiaľ možno využívajú existujúce informácie vrátane informácií pochádzajúcich z pozorovania Zeme, environmentálneho vykazovania, ako aj z ďalších zdrojov údajov.
            
            
            
               Oddiel 2
            
            
               POKRYTIE
            
            
               V ekosystémových účtoch sa zaznamenáva rozsah ekosystémov, stav ekosystémov a toky ekosystémových služieb.
            
            
               Rozsah ekosystémov je veľkosť ekosystémov vyjadrená ako rozmer plochy. Účty rozsahu ekosystémov pokrývajú suchozemské (vrátane sladkovodných) a morské ekosystémy na vnútroštátnom území.
            
            
               Ekosystémový stav je kvalita ekosystému meraná prostredníctvom jeho abiotických, biotických a krajinných charakteristík podľa druhov ekosystémov.
            
            
               Ekosystémové služby sú výhody, ktoré ekosystémy poskytujú ekonomickým a iným ľudským činnostiam. Zahŕňajú i) zásobovacie služby; ii) regulačné služby a služby údržby, ako aj iii) kultúrne služby. V účtoch týkajúcich sa ekosystémových služieb sa zaznamenávajú skutočné dodávky a použitie ekosystémových služieb, ktoré poskytujú ekosystémy na vnútroštátnom území.
            
            
               Tematické účty sú účty, na ktorých sa údaje organizujú podľa osobitných politických tém ako biodiverzita, zmena klímy, oceány a mestské oblasti.
            
            
            
               Oddiel 3
            
            
               ZOZNAM CHARAKTERISTÍK
            
            
               Členské štáty zostavujú ekosystémové účty podľa týchto ukazovateľov.
            
         
         
            
               1.Účty rozsahu ekosystémov, v ktorých sa zaznamenáva rozmer plochy a zmena rozmeru plochy každého druhu ekosystémov v rámci vnútroštátneho územia. Členské štáty vykazujú účty rozsahu ekosystémov v tisícoch hektárov.
            
            
               2.Konverzná matica tvoriaca súčasť účtov rozsahu ekosystémov, v ktorej sa zaznamenávajú konverzie medzi druhmi ekosystémov v určitom časovom intervale; v hektároch.
            
            
               3.Účty ekosystémového stavu, v ktorých sa zaznamenávajú charakteristiky ekosystému takto:
            
            
               a)v prípade sídel a ďalších umelých plôch:
            
            
               –zelené oblasti vo veľkomestách a priľahlých mestách a predmestiach sa vykazujú ako percentuálny podiel z celkovej plochy vypočítaný so zreteľom na celý rozmer plochy veľkomiest a priľahlých miest a predmestí vrátane všetkých druhov ekosystémov v uvedenej oblasti,
            
            
               –koncentrácia tuhých častíc s priemerom do 2,5 μm vo veľkomestách sa vykazuje v μg/m3 ako národný priemer za vykazovacie obdobie;
            
            
            
               b)v prípade ornej pôdy:
            
            
               –zásoby organického uhlíka vo vrchnej vrstve pôdy sa vykazujú v tonách/hektár ako národný priemer za vykazovacie obdobie;
            
            
            
               c)v prípade trávneho porastu:
            
            
               –zásoby organického uhlíka vo vrchnej vrstve pôdy sa vykazujú v tonách/hektár ako národný priemer za vykazovacie obdobie;
            
            
            
               d)v prípade ornej pôdy a trávneho porastu spolu:
            
            
               –index bežných druhov vtáctva žijúceho na poľnohospodárskej pôde sa vykazuje ako národný agregovaný index za vykazovacie obdobie;
            
            
            
               e)v prípade lesov a lesných pozemkov:
            
            
               –mŕtve drevo sa vykazuje v m3/ha ako národný priemer za vykazovacie obdobie,
            
            
               –hustota pokrytia stromami sa vykazuje v percentách ako národný priemer za vykazovacie obdobie;
            
            
         
         
            
               f)v prípade pobrežných pláží, dún a mokradí:
            
            
               –podiel pokrytia umelými nepriepustnými plochami prítomnými v pobrežných oblastiach, ktoré zahŕňajú ekosystémové druhy ako pobrežné pláže, duny a mokrade, sa vykazuje v percentách ako národný priemer za vykazovacie obdobie.
            
            
               Veľkomestá, mestá a predmestia sú lokálne administratívne jednotky zaradené do kategórií podľa typológie stupňov urbanizácie, ktorá je stanovená v nariadení (EÚ) 2017/2391.
            
            
               4.Účty týkajúce sa ekosystémových služieb, v ktorých sa zaznamenávajú dodávky a použitie ekosystémových služieb v tabuľkách dodávok a použitia. V tabuľke dodávok sa zaznamenávajú dodávky ekosystémových služieb, ktoré ekosystémy poskytujú spoločnosti. V tabuľke použitia sa zaznamenáva použitie ekosystémových služieb podľa druhu použitia, ako sa vymedzuje v oddiele 5.
            
            
               Tabuľky dodávok a použitia sa vykazujú v týchto fyzických jednotkách.
            
            
               a)Zásobovacie služby
            
            
               –Zásobovanie plodinami vymedzené ako ekosystémový príspevok k rastu rastlín aproximované na základe množstva zozbieraných plodín na rôzne použitia. Zahŕňa to aj produkciu potravín a priadnych plodín, krmoviny a energiu, ako aj spásanú biomasu, ako sa uvádza v oddiele 1.1 a oddiele 1.2 tabuľky A prílohy III.
            
            
               –Opeľovanie vymedzené ako ekosystémový príspevok voľne žijúcich opeľovačov k produkcii uvedených plodín. Príspevky sa vykazujú v tonách plodín závislých od opeľovačov, ktoré možno pripísať voľne žijúcim opeľovačom, podľa druhu plodiny so zreteľom na hlavné druhy plodín závislých od opeľovačov, ktoré zahŕňajú ovocné stromy, bobuľovité plody, rajčiaky, olejnaté semená a „ostatné“.
            
            
               –Poskytovanie dreva vymedzené ako ekosystémový príspevok k rastu stromov a ostatnej drevnej biomasy sa vykazuje ako čistý prírastok, ako sa vymedzuje v prílohe VII, s kôrou, v tisícoch m3.
            
            
               b)Regulačné služby a služby údržby
            
            
               –Filtrácia vzduchu je vymedzená ako ekosystémový príspevok k filtrovaniu látok znečisťujúcich ovzdušie prostredníctvom usadzovania, absorpcie, zachytávania a ukladania znečisťujúcich látok ekosystémovými komponentmi (predovšetkým stromami). Zmierňujú sa tým škodlivé účinky znečisťujúcich látok. Príspevky sa vykazujú v tonách adsorbovaných tuhých častíc.
            
            
               –Regulácia globálnej klímy je vymedzená ako ekosystémový príspevok k znižovaniu koncentrácie skleníkových plynov v atmosfére prostredníctvom odstraňovania (čistej sekvestrácie) uhlíka z atmosféry a retencie (ukladania) uhlíka v ekosystémoch. Príspevky sa vykazujú v tonách čistej sekvestrácie uhlíka a v tonách organického uhlíka uloženého v suchozemských ekosystémoch, a to aj nad zmenou a pod zemou v prvých 0,3 metra pôdy (vrátane rašelinísk).
            
            
               –Regulácia miestnej klímy je vymedzená ako ekosystémový príspevok k regulácii okolitých atmosférických podmienok v mestských oblastiach prostredníctvom vegetácie, ktorá zlepšuje životné podmienky ľudí a podporuje ekonomickú produkciu. Vyjadruje a vykazuje sa ako zníženie teploty vo veľkomestách vďaka účinku mestskej vegetácie, v stupňoch Celzia v dňoch s teplotou vyššou ako 25 stupňov Celzia.
            
            
               c)Kultúrne služby
            
            
               –Prírodné služby súvisiace s cestovných ruchom sú vymedzené ako ekosystémový príspevok predovšetkým prostredníctvom biofyzických charakteristík a kvalít ekosystémov, ktoré ľuďom umožňujú využívať a užívať si životné prostredie prostredníctvom priamych fyzických a skúsenostných interakcií in situ so životným prostredím. Tieto príspevky sa vykazujú vo forme počtu prenocovaní v hoteloch, hosteloch, kempingoch atď., ktoré možno pripísať návštevám ekosystémov.
            
            
               5.V rámci ekosystémových účtov sa používa táto tabuľka druhov ekosystémov:
            
            
                     
                        Kategória
                     
                  
                  
                     
                        Druh ekosystému
                     
                  
               
                     
                        1
                     
                  
                  
                     
                        sídla a ďalšie umelé plochy
                     
                  
               
                     
                        2
                     
                  
                  
                     
                        orná pôda 
                     
                  
               
                     
                        3
                     
                  
                  
                     
                        trávny porast (pasienky, poloprirodzený a prirodzený trávny porast)
                     
                  
               
                     
                        4
                     
                  
                  
                     
                        les a lesný pozemok
                     
                  
               
                     
                        5
                     
                  
                  
                     
                        vresovisko a krovinatý porast
                     
                  
               
                     
                        6
                     
                  
                  
                     
                        ekosystémy s riedkou vegetáciou
                     
                  
               
                     
                        7
                     
                  
                  
                     
                        vnútrozemské mokrade
                     
                  
               
                     
                        8
                     
                  
                  
                     
                        rieky a kanály
                     
                  
               
                     
                        9
                     
                  
                  
                     
                        jazerá a nádrže
                     
                  
               
                     
                        10
                     
                  
                  
                     
                        morské zátoky a brakické vody 
                     
                  
               
                     
                        11
                     
                  
                  
                     
                        pobrežné pláže, duny a mokrade
                     
                  
               
                     
                        12
                     
                  
                  
                     
                        morské ekosystémy (pobrežné vody, šelf a otvorený oceán)
                     
                  
               
            
               Oddiel 4
            
            
               PRVÝ REFERENČNÝ ROK, PERIODICITA A LEHOTY NA ZASIELANIE
            
         
         
            
               1.Štatistika sa zostavuje a zasiela:
            
            
               –raz za tri roky v prípade účtov rozsahu ekosystémov a stavu ekosystémov. Údaje odkazujú na reprezentatívny priemer za referenčný rok a na konverznú maticu vyjadrujúcu zmenu, ku ktorej došlo v priebehu troch rokov medzi dvoma referenčnými rokmi,
            
            
               –raz za rok v prípade účtov týkajúcich sa ekosystémových služieb.
            
            
               2.Štatistika sa zasiela do 24 mesiacov od konca referenčného roka.
            
            
               3.V záujme splnenia potrieb používateľa týkajúcich sa úplných a včasných súborov údajov Komisia (Eurostat) vypracuje hneď, ako bude k dispozícii dosť údajov o jednotlivých krajinách, odhady úhrnov za EÚ. Komisia (Eurostat) pokiaľ možno vypracuje a uverejní odhady údajov, ktoré členské štáty nezaslali v lehote stanovenej v bode 2.
            
            
               4.Prvým referenčným rokom je rok 2024. V prípade konverznej matice prvým referenčným rokom je rok 2027.
            
            
               5.Pri prvom zaslaní údajov členské štáty zahrnú údaje od roku 2024 v prípade účtov rozsahu a stavu a v prípade tabuliek dodávok a použitia ekosystémových služieb vo fyzických jednotkách. V prípade konverznej matice údaje vyjadrujú zmeny medzi rokmi 2024 a 2027.
            
            
               6.Pri každom následnom zaslaní údajov Komisii členské štáty poskytujú ročné údaje o ekosystémových službách za roky n – 1 a n; a v prípade účtov rozsahu a stavu údaje za roky n – 3 a n, pričom n znamená referenčný rok. Členské štáty opätovne predložia údaje počnúc rokom 2024 vždy, keď sa údaje zrevidujú. Členské štáty môžu poskytnúť akékoľvek dostupné údaje za jednotlivé roky predchádzajúce roku 2024.
            
            
            
               Oddiel 5
            
            
               VYKAZOVACIE TABUĽKY
            
            
               1.Účty rozsahu ekosystémov: V prípade všetkých druhov ekosystémov, ktoré sú uvedené v oddiele 3, údaje pri prvom zaslaní sa vykazujú za prvý referenčný rok. Pri každom následnom zaslaní údajov sa údaje vykazujú takto:
            
            
               –rozsah v predchádzajúcom referenčnom roku,
            
            
               –prírastky,
            
            
               –úbytky,
            
            
               –rozsah v súčasnom referenčnom roku.
            
            
               V konverznej matici sa vykazujú konverzie medzi všetkými druhmi ekosystémov, ktoré sú uvedené v oddiele 3, medzi predchádzajúcim a súčasným referenčným rokom.
            
            
               2.Účty týkajúce sa ekosystémových služieb: V prípade ekosystémových služieb uvedených v oddiele 3 sa údaje vykazujú v tabuľkách dodávok a použitia takto:
            
            
               Tabuľka dodávok, v ktorej sa zaznamenávajú ročné dodávky služieb uvedených v oddiele 3 podľa všetkých druhov ekosystémov uvedených v oddiele 3 s výnimkou kategórií 10 a 12;
            
            
               Tabuľka použitia, v ktorej sa zaznamenáva použitie ekosystémových služieb v nasledujúcom členení:
            
         
         
            
               –medzispotreba podľa odvetví,
            
            
               –konečná spotreba verejnej správy,
            
            
               –konečná spotreba domácností,
            
            
               –tvorba hrubého kapitálu,
            
            
               –vývoz.
            
            
               3.Členský štát nie je povinný vykazovať údaje, ak jeho celková rozloha nepresahuje 0,1 % celkovej rozlohy EÚ.
            
            
            
               Oddiel 6
            
            
               MAXIMÁLNA DĹŽKA PRECHODNÝCH OBDOBÍ
            
            
               Maximálna dĺžka prechodného obdobia na vykonanie ustanovení tejto prílohy je dva roky od prvej lehoty na zaslanie.“
            
         
         
            
                  
                     (1)
                  
                        
                  Nariadenie Európskeho parlamentu a Rady (ES) č. 138/2004
                   z 5. decembra 2003 o ekonomických účtoch pre poľnohospodárstvo v Spoločenstve (Ú. v. EÚ L 33, 5.2.2004, s. 1).